Yhdistyneen kuningaskunnan tekemä muutos julkisen palvelun velvoitteisiin Glasgow'n ja Campbeltownin sekä Glasgow'n ja Tireen välisessä säännöllisessä lentoliikenteessä

(2002/C 310/07)

(ETA:n kannalta merkityksellinen teksti)

1. Yhdistynyt kuningaskunta on päättänyt muuttaa säännöllistä lentoliikennettä Glasgow'n ja Campbeltownin sekä Glasgow'n ja Tireen välisillä reiteillä koskevia julkisen palvelun velvoitteita, jotka on julkaistu 21. joulukuuta 1996 ilmestyneessä Euroopan yhteisöjen virallisessa lehdessä C 387 sivuilla 6 ja 7 ja joita koskevat muutokset on julkaistu 8. joulukuuta 1999 ilmestyneessä Euroopan yhteisöjen virallisessa lehdessä C 355 sivulla 3 yhteisön lentoliikenteen harjoittajien pääsystä yhteisön sisäisen lentoliikenteen reiteille 23. heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan a alakohdan mukaisesti.

2. Muutetut julkisen palvelun velvoitteet ovat seuraavat:

- Vähimmäisvuoroväli:

- Kaksi meno- ja paluulentoa päivässä paitsi lauantaisin ja sunnuntaisin Glasgow'n ja Campbeltownin välillä ja

- yksi meno- ja paluulento päivässä paitsi sunnuntaisin Glasgow'n ja Tireen välillä.

(Glasgow'n ja Campbeltownin välinen reitti voidaan yhdistää Glasgow'n ja Tireen väliseen reittiin maanantaista perjantaihin. Erillistä lentoreittiä Glasgow'n ja Tireen välillä on liikennöitävä lauantaisin.)

- Kapasiteetti:

- Jos kyseessä ei ole yhdistelmäreitti Glasgow'n ja Tireen välisen reitin kanssa, Glasgow'n ja Campbeltownin välistä reittiä on maanantaista perjantaihin liikennöitävä koneella, jossa on vähintään 14 matkustajapaikkaa (Glasgow'sta Campbeltowniin) ja vähintään 16 matkustajapaikkaa (Campbeltownista Glasgow'hun).

- Jos kyseessä ei ole yhdistelmäreitti Glasgow'n ja Campbeltownin välisen reitin kanssa, Glasgow'n ja Tireen välistä reittiä on maanantaista perjantaihin liikennöitävä koneella, jossa on vähintään 13 matkustajapaikkaa (Glasgow'sta Tireehen) ja vähintään 16 matkustajapaikkaa (Tireestä Glasgow'hun).

- Glasgow'n ja Tireen välistä reittiä on lauantaisin liikennöitävä koneella, jossa on vähintään 13 matkustajapaikkaa (Glasgow'sta Tireehen) ja vähintään 16 matkustajapaikkaa (Tireestä Glasgow'hun).

- Kaikkia Glasgow'n ja Campbeltownin sekä Glasgow'n ja Tireen välisiä yhdistelmäreittejä on maanantaista perjantaihin liikennöitävä koneella, jossa on vähintään 28 matkustajapaikkaa menomatkalla Glasgow'sta ja vähintään 32 matkustajapaikkaa paluumatkalla Glasgow'hun.

(Nykyinen lentoliikenteen harjoittaja varaa yhden matkustajapaikan postilaitokselle kaikilla menoreiteillä Glasgow'n ja Tireen välillä. Tämä edellyttää kuitenkin erillisiä sopimusjärjestelyjä.)

- Lipunhinnat:

- Yhdensuuntaisen lipun hinta Glasgow'n ja Campbeltownin välisellä reitillä saa olla enintään 54 Englannin puntaa (ilman lentomatkustajaveroa), joka on enimmäishinta myös lennettäessä toisen lentoaseman kautta, eli kun kyseessä on Campbeltownin ja Tireen reittien yhdistelmä.

- Yhdensuuntaisen lipun hinta Glasgow'n ja Tireen välisellä reitillä saa olla enintään 79 Englannin puntaa (ilman lentomatkustajaveroa), joka on enimmäishinta myös lennettäessä toisen lentoaseman kautta, eli kun kyseessä on Tireen ja Campbeltownin reittien yhdistelmä.

Reittien enimmäishintaa voidaan korottaa Yhdistyneen kuningaskunnan kuluttajahintaindeksin (kaikki kohdat) tai tämän indeksin seuraajan mukaisesti kerran vuodessa, sen jälkeen kun Skotlannin aluehallituksen ministerit ovat antaneet siihen kirjallisesti luvan.

Hintoihin ei saa tehdä muita muutoksia ilman Skotlannin aluehallituksen ministereiden etukäteen antamaa kirjallista lupaa.

Kummankin reitin uudesta enimmäishinnasta on ilmoitettava Yhdistyneen kuningaskunnan siviili-ilmailuviranomaiselle. Uudet enimmäishinnat eivät tule voimaan ennen kuin Euroopan komissio on julkaissut ne Euroopan yhteisöjen virallisessa lehdessä.